P6_TA(2004)0013

Razmere v Iraku

Resolucija Evropskega parlamenta o razmerah v Iraku

Evropski parlament,

- ob upoštevanju svojih prejšnjih resolucij z dne 16. maja 2002 [1] o razmerah v Iraku enajst let po zalivski vojni in 30. januarja 2003 [2] o razmerah v Iraku, Priporočila Evropskega parlamenta Svetu z dne 24. septembra 2003 o razmerah v Iraku [3] in Sklepa 2004/155/ES Evropskega parlamenta in Sveta z dne 18. decembra 2003 o uporabi instrumenta prilagodljivosti za sanacijo in obnovo Iraka v skladu s točko 24 Medinstitucionalnega sporazuma z dne 6. maja 1999 [4],

- ob upoštevanju Resolucij Varnostnega sveta ZN št. 1483 [5], 1500 [6], 1502 [7], 1511 [8] in 1546 [9],

- ob upoštevanju člena 103(2) svojega Poslovnika,

A. ugotavlja, da je bila Resolucija Varnostnega sveta ZN št. 1546 soglasno sprejeta, s čimer je bila potrjena suverenost iraške začasne vlade od 30. junija 2004 naprej, in podpira njeno izvajanje,

B. ker je Evropski svet na svojem zasedanju dne 17. in 18. junija 2004 ponovno potrdil svojo zavzetost za utrditev varnega, stabilnega, združenega, uspešnega in demokratičnega Iraka ter ob upoštevanju sklepov Sveta za splošne zadeve z dne 13. septembra 2004,

C. pozdravlja sporočilo Evropske komisije (KOM(2004)0417) o Evropski uniji in Iraku ter okvirni načrt obveznosti, ki je predlagan v sporočilu,

D. ker so politične in varnostne razmere v Iraku še naprej nestabilne, zaradi česar umira in je poškodovanih veliko Evropejcev, Iračanov in mednarodnega vojaškega osebja,

1. ostro obsoja vsakršno nasilje in zlasti vse teroristične napade, uperjene proti civilistom, verskim manjšinam, policijskim silam in vojakom mednarodnih sil, ugrabitve talcev, vključno z novinarji in osebjem nevladnih organizacij, ter krute umore, ki so še vedno nekaznovani; izjavlja, da si je na vsak način treba prizadevati za ustavitev poskusov, ki naj bi z uporabo nasilja oslabili odločenost iraške vlade in mednarodne skupnosti za nadaljevanje demokratičnega procesa;

2. zlasti najodločneje obsoja ugrabitev francoskih novinarjev Christiana Chesonota in Georga Malbrunota ter italijanskih humanitarnih delavk Simone Torrette in Simone Pari ter britanskega državljana in zahteva njihovo takojšno brezpogojno izpustitev kakor tudi izpustitev vseh drugih talcev, ne glede na njihovo državljansko pripadnost; pozdravlja številne izraze solidarnosti Iračanov in islamskega sveta s talci; zahteva od iraških oblasti in od vseh zadevnih organov, da si na vsak način prizadevajo za izpustitev talcev in da v tem smislu ne ustvarjajo dodatnih ovir in da storijo vse, kar je mogoce, da se vrnejo posmrtni ostanki italijanskega novinarja Enza Baldonija;

3. nujno poziva predsedstvo Sveta, visokega predstavnika za SZVP in Komisijo, da podprejo pobude zadevnih držav članic v zvezi s tem;

4. poziva novo iraško vlado in verske skupnosti v državi, zlasti vsa vodstva verskih skupnosti, da odločno, jasno in nedvoumno obsodijo vse oblike terorizma;

5. ponovno potrjuje odločenost Evropske unije, da pomaga pri prenovi Iraka in njegovi ponovni vključitvi v mednarodno skupnost kot suvereni, neodvisni in demokratični državi partnerici; odločno podpira srednjeročno strategijo, ki jo je zastavila Evropska komisija v skladu s temi načeli;

6. zahteva svobodne in poštene volitve s polnim sodelovanjem žensk v začasno nacionalno skupščino, ki naj bi potekale januarja 2005 in pomenijo velik korak proti utrjevanju demokratičnega Iraka;

7. podpira predlog Komisije, da se leta 2005 za obnovo Iraka nameni nadaljnjih 200 milijonov evrov in nujno poziva Svet, da z uporabo instrumenta prilagodljivosti izvrši to obveznost, ne da bi se pri tem zmanjšali izdatki na drugih področjih zunanjih ukrepov EU; vztraja pri preglednosti procesa obnove z vseh vidikov, zlasti s političnega, gospodarskega in finančnega;

8. priporoča, da Odbor za zunanje zadeve pripravi obsežno poročilo o razmerah v Iraku, pri čemer naj upošteva posledice vojne in vse težave, povezane s sanacijo, obnovo in stabilizacijo države;

9. naroči svojemu predsedniku, da to resolucijo posreduje Svetu, visokemu predstavniku za SZVP, Komisiji, parlamentom držav članic, iraški začasni vladi, iraškemu začasnemu parlamentu, generalnemu sekretarju ZN in Varnostnemu svetu ZN.

[1] UL C 180 E, 31.7.2003, str. 499.

[2] UL C 39 E, 13.2.2004, str. 67.

[3] UL C 77 E, 26.3.2004, str. 226.

[4] UL L 54, 23.02.2004, str. 1.

[5] UNSCR št. 1483 z dne 22. maja 2003 o povojni "oblasti" v Iraku in pristojnostih posebnega predstavnika ZN.

[6] UNSCR št. 1500 z dne 14. avgusta 2003 o ustanovitvi začasne iraške vlade in vzpostavitvi Misije Združenih narodov za pomoč Iraku.

[7] UNSCR št. 1502 z dne 26. avgusta 2003, s katero se poziva k zaščiti osebja ZN in vseh ostalih humanitarnih delavcev.

[8] UNSCR št. 1511 z dne 16. oktobra 2003.

[9] UNSCR št. 1546 z dne 8. junija 2004.

--------------------------------------------------